Drawwer sterf ná taxi hom trefNetcare 911-paramedici is vroegoggend na die toneel ontbied (Foto: Verskaf) ŉ Man is dood toe ŉ minibustaxi hom in Cato Ridge tussen Durban en Pietermaritzburg raakgery het. Die man het glo ten tyde van die voorval gedraf. Shawn Herbst, woordvoerder van Netcare 911, sê paramedici is vroegoggend na die R603-pad in Cato Ridge ontbied. “Volgens berigte het die man ŉ drafuitrusting aangehad en glo gedraf toe die minibustaxi hom getref het,” bevestig Herbst. Paramedici het die man op die toneel probeer bybring, maar hy het aan sy beserings beswyk. Maroela Media het navraag oor die voorval aan die polisie gerig, maar hulle het nie meer inligting gehad nie. ŉ Swanger vrou is dieselfde oggend in die middestad van Durban deur ŉ motor getref. Kyle van Reenen, woordvoerder van Emer-G-Med, sê paramedici is Donderdag vroegoggend na Anton Lembede- (Smith-)straat ontbied. Daar het hulle die swanger vrou, wat as ŉ munisipale werker geïdentifiseer is, in die pad aangetref. “Volgens ooggetuies het die vrou roetine-skoonmaakwerk in die pad gedoen toe die voertuig haar getref het. Sy het matige beserings opgedoen,” sê Van Reenen. “Paramedici het haar op die toneel gestabiliseer voordat sy per ambulans na ŉ nabygeleë hospitaal geneem is vir verdere mediese behandeling.” Dit is nog nie duidelik of haar ongebore baba ongedeerd van die voorval afgekom het nie.